Извештај о раду библиотеке и библиотекара

у првом полугодишту школске 2014/15. године

У првом полугодишту школскe 2014/15. годинe у библиотеци је забележенo 2269 посета - од тога: 371 радник (16,35%) и 1898 ученика (83,65%); издато је укупно 1769 књига – од тога 1263 белетристике и лектире, а 506 стручне литературе и уџбеника.

Фонд библиотеке обогаћен је за 79 књига укупне вредности 55.655 динара. Највећи број књига купљен је са великим сајамским попустом па је потрошено свега 18.194 динара, 3.434 са школског рачуна и 14.760 од наплаћених казни.[[1]](#footnote-1) Библиотекар је, у договору са директором, на Сајму књига купио и књиге које ће бити додељене одличним ученицима на крају школске године.

На овогодишњем Сајму куповина је обављена од 6 издавача, а такође је са већим бројем договорена будућа сарадња. Током новембра и децембра посетиоци библиотеке могли су да се упознају са новонабављеним издањима. Свој примарни циљ у раду са ученицима, развијање позитивног односа према читању и навике долажења у библиотеку, библиотекар континуирано спроводи у непосредном контакту са ученицима, као и преко веб-сајта и фејсбук странице библиотеке.

Ове школске године установљена је и награда за читаоца године. *Библиокон похвалница* у категорији ученика додељена је Николини Милановић, ученици III8, а у категорији наставника професорки Виолети Јовановић. Добитници су на свечаној прослави Дана школе награђени вредним књигама. Библиотекар ће се трудити да овај догађај постане традиционалан чиме би се на још један начин у нашој библиотеци неговала љубав према читању.

На самом почетку школске године библиотекар је обишао сва одељења првог разреда, пожелео добродошлицу новим ученицима и упознао их са радом школске библиотеке. Током првог тромесечја издат је, као и претходних година, велики број уџбеника, на задовољство ученика чијим би породицама куповина нових уџбеника била додатно материјално оптерећење. Родитељи и ученици често су изненађени овим лепим гестом, те похваљују традицију коју негује наша школа.

Библиотекар је током првог полугодишта остварио вишеструку сарадњу са колегама из Стручног већа језика. Активно се укључио у рад драмско-рецитаторске секције и са колегиницом Аном Продановић приредио представу *Време смрти* која је премијерно приказана на Савиндан. У организовању II *Литерарног конкурса „Дара Бјелогрлић“*, библиотекар је дизајнирао и израдио дипломе, набавио књиге за награђене ученике и приредио радове за изложбу на паноу испред библиотеке. Такође је са колегиницом Милицом Вуловић припремио изложбу о Другом српском устанку поводом Дана школе. У договору са наставницима српског језика, библиотекар је један број ученика укључио у радионице на Битеф полифонији и организовао посете представама.

На огласној табли у зборници, као и на Библиокон фејсбук страници, библиотекар је у више наврата обавештавао колеге о одржавању стручних трибина, као и о актуелним културним дешавањима у граду, занимљивим за њих или њихове ученике.

Настављено је са уношењем инвентарних јединица у електронску базу, мада не предвиђеним темпом. Очекивано је да ће овај посао бити довршен у априлу, када би требало да група ученика четвртог разреда буде упућена на стручну праксу у школску библиотеку.

У последњој недељи новембра у библиотеци је организована продајна изложба *Лагуниних* издања. Ученици и настaвници могли су да купе врло популарне и тражене наслове са попустом од 20%. Том приликом библиотека је добила 10 књига овог издавача (рабат и поклон).

На иницијативу библиотекара, ученици наше школе придружили су се хуманитарној акцији сакупљања књига за Библиотеку „Влада Аксентијевић“ у Обреновцу. Прикупљене књиге однете су у Дом омладине, који је са Биоетичким друштвом Србије организовао ову акцију. Планирано је да се овој библиотеци, као и библиотеци Школе за основно образовање одраслих у Обреновцу, која нам се обратила за помоћ, поклони известан број књига из нашег овогодишњег отписа.

04.2.2015. Нина Димитријевић, библиотекар

1. Детаљан финансијски извештај о набавкама у 2014. години предат је рачуноводству 23.12.2014. [↑](#footnote-ref-1)